Staking in die goudmynbedryf begin volgende week | Maroela Media
Staking in die goudmynbedryf begin volgende week
Harmony Gold het Vrydag bevestig dat hy 'n kennisgewing van 'n staking van die National Union of Mineworkers (NUM) ontvang het. Die staking sal na verwagting volgende week begin.
"Harmony Gold bevestig dat hy 'n 48-uur-kennisgewing van 'n staking ontvang het," het Graham Briggs, hoof uitvoerende beampte van die maatskappy, in 'n verklaring gesê. "Die staking sal na verwagting tydens die nagskof op Dinsdag, 3 September, begin."
Volgens Briggs verteenwoordig NUM ongeveer 70% van Harmony se werknemers en indien die staking voortgaan, sal die beginsel van "geen werk, geen betaling" toegepas word. "Ons bly oop vir onderhandelings met alle vakbonde en doen 'n beroep op hulle om in 'n goeie gesindheid op te tree sodat ons 'n ooreenkoms kan bereik wat vir almal aanvaarbaar is."
NUM het Vrydag gesê dat sy lede volgende week sal begin staak. "Ons verdien meer as 'n R300-verhoging. Ons werk hard ondergronds in ondraaglike temperature," het Lesiba Seshoka, woordvoerder vir NUM, gesê. "Die werkgewers moet vir ons 'n groot verhoging gee, dit is die vrug van ons handearbeid, anders kan hulle gaan dans."
Onderhandelinge tussen die goudvervaardigers en NUM het 'n dooiepunt bereik toe die vakbond 'n 6%-verhoging in basiese lone vir kategorie 6 – 8-werknemers van die Kamer van Mynwese verwerp het. NUM het die aanbod as 'n "grap" van die hand gewys.
Die Kamer sê die akkommodasie-toelatings sal in ooreenstemming met die verbruikersprysindeks verhoog word.
Die goudmynmaatskappye is AngloGold Ashanti, Gold Fields, Rand Uranium, Harmony Gold, Evander Gold, Sibanye Gold en Village Main Reef. Hulle het die kennisgewing van die NUM-staking deur die Kamer van Mynwese ontvang.